作者:沈佺期
標題:移禁司刑
內容:疇昔參鄉賦，中年忝吏途。丹唇曾學史，白首不成儒。天子開昌籙，群生偶大爐。散材仍葺廈，弱羽遽摶扶。寵邁乘軒鶴，榮過食稻鳧。何功遊畫省，何德理黃樞。弔影慚非據，傾心事遠圖。盜泉寧止渴，惡木匪投軀。任直翻多毀，安身遂少徒。一朝逢糾謬，三省竟無虞。白簡初心屈，黃紗始望孤。患平終不怒，持劾每相驅。埋劍誰當辨，偷金以自誣。誘言雖委答，流議亦真符。首夏方憂圄，高秋獨向隅。嚴城看熠耀，圜戶對蜘蛛。累餉唯妻子，披冤是友于。物情牽倚伏，人事限榮枯。門客心誰在，鄰交跡倘無。撫襟雙涕落，危坐日憂趨。聖旨垂明德，冤囚豈濫誅。會希恩免理，終望罪矜愚。司寇宜哀獄，臺庭幸恤辜。漢皇虛詔上，容有報恩珠。